‘Rowers’ met speelgoedwapen beroof man van duisende(Foto: SA Police Service/Twitter) Twee mans is agter tralies nadat hulle ŉ man in die Johannesburgse middestad met ŉ speelgoedwapen beroof het. Kapt. Xoli Mbele, polisiewoordvoerder, het gesê die mans, onderskeidelik 21 en 32 jaar oud, het die slagoffer Saterdag omstreeks 12:00 op die hoek van Simmonds- en Gwigwi Mrwebistraat in die middestad voorgekeer. Mbele het gesê een van die rowers het die slagoffer met ŉ wapen gedreig, terwyl sy makker die man deursoek het. “Hulle het ŉ selfoon en R5 000 uit sy sak gevat.” Mbele het gesê die vermeende rowers het op die vlug geslaan, maar is kort daarna in hegtenis geneem. Die selfoon, kontant en ŉ speelgoedvuurwapen is by hulle gevind. Die twee verskyn later in die Johannesburgse landdroshof op aanklag van gewapende roof, die besit van gesteelde goedere, asook die besit van ŉ gevaarlike wapen.